AS บวก 6% ขานรับ “สบาย” ทุ่ม 1.8 พันล้าน เข้าถือหุ้น 16% เสริมแกร่งเกมออนไลน์
AS บวก 6% ขานรับ “สบาย” ทุ่ม 1.8 พันล้าน เข้าถือหุ้น 15.70% ขึ้นแท่นเบอร์สองของผู้ถือหุ้นรายใหญ่ ยันเสริมประสิทธิภาพธุรกิจเกมออนไลน์แกร่งต่อเนื่องในอนาคต
AS บวก 6% ขานรับ “สบาย” ทุ่ม 1.8 พันล้าน เข้าถือหุ้น 15.70% ขึ้นแท่นเบอร์สองของผู้ถือหุ้นรายใหญ่ ยันเสริมประสิทธิภาพธุรกิจเกมออนไลน์แกร่งต่อเนื่องในอนาคต
15 ส.ค. 2565

ผู้สื่อข่าวรายงานว่า วันนี้ (15 ส.ค.65) ราคาหุ้น บริษัท เอเชียซอฟท์ คอร์ปอเรชั่น จำกัด (มหาชน) หรือ  AS อยู่ที่ระดับ 16.60 บาท บวก 0.90 บาท หรือ 5.73% สูงสุดที่ระดับ 16.80 บาท ต่ำสุดที่ระดับ 16.00 บาท ด้วยมูลค่าการซื้อขาย 128.63 ล้านบาท

สำหรับราคาหุ้นบนกระดาน AS ปรับตัวขึ้นเป็นการตอบรับข่าวหลัง บริษัท สบาย เทคโนโลยี จำกัด (มหาชน) หรือ SABUY เปิดเผยว่า ที่ประชุมคณะกรรมการบริษัทครั้งที่ 15/65 มีมติอนุมัติการเข้าลงทุนในหุ้นสามัญใน บริษัท เอเชียซอฟท์ คอร์ปอเรชั่น จำกัด (มหาชน) หรือ AS จำนวนไม่เกิน 73,720,904 หุ้น หรือคิดเป็น 15.70% ของหุ้นทั้งหมดใน AS และใบสำคัญแสดงสิทธิที่จะซื้อหุ้นสามัญของ AS ครั้งที่ 2 (AS-W2) จำนวนไม่เกิน 33,837,554 หน่วย จากนายปราโมทย์ สุดจิตพร และนางสาวเสาวลักษณ์ จิตสัมฤทธิ์ (กลุ่มผู้ถือหุ้นเดิมของ AS)
โดยหุ้นสามัญที่บริษัทจะได้รับจากการเข้าทำรายการนี้ในกรณีที่มีการใช้สิทธิตาม AS-W2 และใบสำคัญแสดงสิทธิที่จะซื้อหุ้นสามัญของ AS ซึ่งจัดสรรให้แก่คณะกรรมการ ผู้บริหาร และพนักงานของ AS และบริษัทย่อยของ AS (AS-WB) เต็มจำนวน จะคิดเป็น 21.00% (ได้แก่ 14.39% สำหรับหุ้น AS และ 6.61% สำหรับการใช้สิทธิตาม AS-W2) ของหุ้นทั้งหมดใน AS ภายหลังการใช้สิทธิดังกล่าว
ทั้งนี้ SABUY จะเข้าซื้อหุ้น AS ในราคา 17.00 บาทต่อหุ้น รวมเป็นเงิน 1,253,255,368 บาท ส่วน AS-W2 ในราคา 13.50 บาทต่อหน่วย มูลค่ารวมไม่เกิน 456,806,979 บาท โดยบริษัทจะใช้สิทธิซื้อหุ้นสามัญตาม AS-W2 ในราคาใช้สิทธิ 3.50 บาทต่อหุ้นคิดเป็นจำนวนเงินไม่เกิน 118,431,439 บาท (หากราคาใช้สิทธิตาม AS-W2 รวมกับต้นทุนในการได้มาซึ่ง AS-W2 ต่ำกว่าราคาหุ้นใน AS ณ วันที่มีการใช้สิทธิ) คาดว่าจะเข้าทำสัญญาซื้อขายหุ้น AS และ AS-W2 กับกลุ่มผู้ถือหุ้นเดิมของ AS ภายในเดือน ต.ค.65 และคาดว่าธุรกรรม AS จะเสร็จสมบูรณ์ภายในเดือน ธ.ค.65
โดย AS เป็นผู้ให้บริการด้านความบันเทิงออนไลน์ (Online Entertainment Service) ในภูมิภาคเอเชียตะวันออกเฉียงใต้ โดยเป็นผู้นำในการให้บริการเกมออนไลน์ (Game Online Operator) อันดับหนึ่งในประเทศไทยและประเทศสิงคโปร์ และอันดับสองในประเทศมาเลเซีย และประเทศเวียดนาม ปัจจุบัน AS ให้บริการเกมออนไลน์รวม 33 เกม ในประเทศไทย ประเทศสิงคโปร์ ประเทศมาเลเซีย ประเทศฟิลิปปินส์ ประเทศเวียดนาม และประเทศอินโดนีเซีย
บริษัทจะชำระค่าตอบแทนจำนวนไม่เกิน 1,710,062,347 บาทให้แก่กลุ่มผู้ถือหุ้นเดิมของ AS  และ บริษัทจะใช้สิทธิซื้อหุ้นสามัญตาม AS-W2 ในราคาใช้สิทธิ 3.50 บาทต่อหุ้น คิดเป็นจำนวนไม่เกิน 118,431,439 บาท (หากราคาใช้สิทธิตาม AS-W2
รวมกับต้นทุนในการได้มาซึ่ง AS-W2 ต่ำกว่าราคาหุ้นใน AS ณ วันที่มีการใช้สิทธิ) ดังนั้น รวมมูลค่าของรายการดังกล่าวไม่เกิน 1,828,493,786 บาท